Document ID: /roh_data/filtered/fineweb-2-filterrobots_roh.jsonl.gz/40415

Persunas estras che vulan viver en Svizra e dumondan ina lubientscha da sa domiciliar u era sa laschar natiralisar, ston tranter auter cumprovar ch'i dumognan ina lingua svizra. Per quai stuevani far in test sviluppà dal Secretariat statal per migraziun (SEM) per tudestg, franzos u talian. Dapi il november datti quest uss'era per rumantsch, communitgescha il SEM.
Duas giadas ad onn saja l'examen en rumantsch pussaivel a Cuira, quai en collavuraziun cun la Lia Rumantscha. Uschia pon persunas che vivan en vischnancas da lingua rumantscha cuntanscher l'attest da lingua necessari era en rumantsch. Ils examens datti en tut ils idioms ed en rumantsch grischun.